News Update: ประธาน Fed ส่งสัญญาณชะลอขึ้นดอกเบี้ยเดือนหน้า แม้สงครามเงินเฟ้อยังไม่จบเร็วๆ นี้ มอง Soft Landing ยังเป็นไปได้ - FINNOMENA
‘เจอโรม พาวเวลล์’ ประธานธนาคารกลางสหรัฐ (Fed) ส่งสัญญาณว่า Fed อาจจชะลอการขึ้นอัตราดอกเบี้ยในเดือน ธ.ค. นี้ แม้สงครามเงินเฟ้อจะยังคงไม่จบลงในเร็วๆ นี้ก็ตาม
1 ธ.ค. 2565

‘เจอโรม พาวเวลล์’ ประธานธนาคารกลางสหรัฐ (Fed) ส่งสัญญาณว่า Fed อาจจชะลอการขึ้นอัตราดอกเบี้ยในเดือน ธ.ค. นี้ แม้สงครามเงินเฟ้อจะยังคงไม่จบลงในเร็วๆ นี้ก็ตาม
ประธาน Fed กล่าวที่ Brookings Institution ว่า ถึงเวลาแล้วที่ Fed ต้องชะลอการขึ้นอัตราดอกเบี้ยในขณะที่เรากำลังเข้าใกล้ระดับที่เพียงพอกับการทำให้อัตราเงินเฟ้อลดลงแล้ว โดยการชะลอการขึ้นดอกเบี้ยอาจเกิดขึ้นอย่างเร็วในการประชุมเดือน ธ.ค. นี้
พาวเวลล์ย้ำว่า การต่อสู้กับเงินเฟ้อยังคงไม่จบลงเร็ว ๆ นี้ และยังคงไม่สามารถตอบได้ว่า ในที่สุดแล้วอัตราดอกเบี้ยจะต้องสูงแค่ไหนและนานเท่าไร โดยาจจะอยู่ที่ระดับสูงกว่า 4.6% ซึ่งเป็นระดับที่สมาชิกรัฐสภาสหรัฐฯ คาดการณ์ไว้เมื่อเดือน ก.ย.
ประธาน Fed ระบุว่า การแก้ปัญหาเงินเฟ้อต้องอาศัยนโยบายดอกเบี้ยที่แน่นอนและต่อเนื่องในช่วงระยะเวลาหนึ่ง และว่าหาทางในการต่อสู้กับเงินเฟ้อนั้นยังคงยาวไกล และแม้ Fed ได้ใช้นโยบายรัดเข็มขัดเพื่อชะลอการขยายตัวของเศรษฐกิจในช่วงปีที่ผ่านมา แต่ก็ยังคงไม่เห็นสัญญาณชัดเจนว่าเงินเฟ้อเริ่มลดลงแต่อย่างใด
สัญญาณชะลอการขึ้นดอกเบี้ยส่งผลให้เมื่อคืนนี้ (30 พ.ย.) ตลาดหุ้นสหรัฐฯ ปิดบวก โดย Dow Jones +2.18%, S&P 500 +3.09% และ Nasdaq +4.41% ส่วนอัตราผลตอบแทนของพันธบัตรรัฐบาลอายุ 2 ปี ปรับลดลง
สำหรับมุมมองต่อภาวะเศรษฐกิจถดถอยที่นักเศรษฐศาสตร์มองว่ามีความเป็นไปได้ที่จะเกิดมากกว่าไม่เกิดในอีก 12 เดือนข้างหน้านั้น พาวเวลล์มองว่า Soft Landing ยังคงเป็นไปได้อย่างมาก และยังคงทำได้ แต่ยอมรับว่าโอกาสในการไปสู่ Soft Landing นั้นน้อยลง
“การชะลอการขึ้นดอกเบี้ยในตอนนี้เป็นวิธีที่ดีในการปรับสมดุลความเสี่ยงต่อเศรษฐกิจจากอัตราเงินเฟ้อและการเติบโตที่ช้าลง” พาวเวลล์กล่าว
ด้านตลาดมองว่า Fed อาจขึ้นดอกเบี้ยเพียง 0.5% ในการประชุมวันที่ 13-14 ธ.ค. นี้ หลังจากการขึ้นดอกเบี้ย 0.75% มา 4 ครั้งติดต่อกัน ซึ่งจะทำให้ระดับดอกเบี้ยนโยบายของสหรัฐฯ ขึ้นไปอยู่ที่ 4.25 – 4.5% และคาดว่า Fed อาจเริ่มลดอัตราดอกเบี้ยในปีหน้าเพื่อกระตุ้นเศรษฐกิจ
ขณะที่ FedWatch Tool ของ CME Group แสดงให้เห็นว่า นักลงทุนให้น้ำหนัก 75.8% ที่ Fed จะขึ้นดอกเบี้ย 50 bps และให้น้ำหนัก 24.2% ที่ Fed จะขึ้นดอกเบี้ย 75 bps ในการประชุมสัปดาห์หน้า
อ้างอิง:
https://www.bloomberg.com/news/articles/2022-11-30/powell-signals-downshift-likely-next-month-more-hikes-to-come?sref=e4t2werz 
https://www.voathai.com/a/feds-powell-rate-hike-slowdown-possible-next-month-inflation-fight-far-over/6856812.html 
https://www.cmegroup.com/markets/interest-rates/cme-fedwatch-tool.html?redirect=/trading/interest-rates/countdown-to-fomc.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
Jerome Powell
News Update
เจอโรม พาวเวลล์
เฟด
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA